**Gamle fiskerbåde skal ud at sejle igen**

**Ny forening vil indsamle midler til restaurering af bevaringsværdige kystbåde og sikre videreførelse af kulturarven på Vorupør Landingsplads.**

Vorupør Havbåde, hedder en ny forening, som netop er stiftet med udgangspunkt i det gamle fiskerleje på Vorupør Landingsplads.

”Foreningens formål er at samle midler til at få restaureret bevaringsværdige fiskerbåde, som enten er bygget i Nr. Vorupør eller har været anvendt til fiskeri fra den lokale landingsplads,”, siger den tidligere borgmester i Thisted Kommune, Erik Hove Olesen, der har taget imod opfordringen til at være formand for den nye forening.

Bådene skal ikke bare males og pyntes til udstillingsbrug. De skal sættes i en stand, så de kan komme ud at sejle igen ved at foreningen stiller bådene til rådighed for lokale bådelag mod, at de så vedligeholder bådene og betaler de fremtidige driftsudgifter.

Det sker med forbillede fra foreningen Han Herred Havbåde i Slettestrand, som har bistået med stiftelsen af den nye forening i Nr. Vorupør.

”Vi ved, at der både blandt lokale beboere, men også blandt de mange med fritidsbolig i området er stor interesse for at bevare denne vigtige del af kulturen på vestkysten, og ikke mindst grundlaget for ophalerspillet på landingspladsen”, siger Erik Hove Olesen.

Stifterne af foreningen har foreløbigt kig på fire tidligere fiskerbåde, som kunne være interessant at få ud at sejle igen. To af dem ligger allerede på landingspladsen i Vorupør, den ene tilhørende Museet for Thy og Han Herred, mens de andre to, der begge er bygget i Nr. Vorupør, tilhører Han Herred Havbåde.

For de tre af dem gælder, at de er taget ud af fiskerierhvervet med ophugningsstøtte, og derfor ikke må anvendes til erhvervsfiskeri. Men hvis det lykkes at få dem restaureret, så de kan sejle igen, må de gerne bruges til fritidsformål, herunder fritidsfiskeri, hvor man må fange fisk til eget forbrug. Dermed er der også mulighed for at bevare og vedligeholde nogle af de skånsomme fiskemetoder, der har været anvendt ved kystfiskeriet, herunder krogfiskeri med muslinger og formentlig også snurrevodsfiskeri.

**En stor mundfuld**

”Økonomisk bliver det en stor opgave at løfte – formentlig et godt stykke over de 10 mio. kroner for alle fire både”, erkender Erik Hove Olesen.

Den nye forening satser derfor både på et stort antal private medlemmer, men især på støtte fra offentlige og private fonde og fra private virksomheder.

Klenodiet blandt de fire både er ”Lykken”, der blev bygget på det daværende bådbyggeri Vorupør i 1938. Konstruktionen har dannet forbillede for mange af de efterfølgende kystbåde. Båden ligger bag bådbyggeriet i Slettestrand og er ganske vist i en dårlig forfatning, men ifølge bådbygger Peter Madsbøl og lederen af Han Herred Havbåde, etnolog Kirsten Hansen, er der så meget tilbage at man kan forsvare at kalde det en restaurering.

Han Herred Havbåde har i øvrigt selv fået bygget en ny båd med netop ”Lykken” som forbillede. Den forventes at komme på besøg i Nr. Vorupør, når den nye forening inviterer alle interesserede til et informationsmøde påskelørdag den 4. april i byens kirkecenter. Her vil også repræsentanter for Han Herred Havbåde være til stede for at fortælle om deres erfaringer. De har selv fire havbåde, som er stillet til rådighed for lokale bådelag.

Foto: Thisteds tidligere borgmester Erik Hove Olesen på landingspladsen i Vorupør, hvor han er en hyppig gæst. (Foto: Jens Utoft)